|  |  |
| --- | --- |
|  | **MINISTERUL FINANŢELOR AL REPUBLICII MOLDOVA****SERVICIUL VAMAL**  |
|  |
| *PROIECT***O R D I N**nr.\_\_\_\_\_\_\_\_\_\_\_**”\_\_\_\_\_\_” \_\_\_\_\_\_\_\_\_\_\_\_\_2023 mun. Chişinău***Cu privire la aprobarea Instrucțiunii privind constituirea garanțiilor**pentru derularea operațiunilor și regimurilor vamale,**precum și autorizarea pentru utilizarea garanției globale**ÎNREGISTRAT:*  Ministerul Justiţieial Republicii Moldovanr. \_\_\_\_\_\_\_\_din\_\_\_\_\_\_\_2023  ministru\_\_\_\_\_\_\_\_ |

În temeiul pct.118, 121, 129, 144, 149 și 150 din Secțiunea a 3-a din Capitolul III al Regulamentul de punere în aplicare a Codului vamal nr. 95/2021, aprobat prin Hotărîrea Guvernului nr. 92/2023 (Monitorul Oficial al Republicii Moldova, 2023, nr.93-96, art.193),

**ORDON:**

**1.** Se aprobă Instrucțiunea privind constituirea garanțiilor pentru derularea operațiunilor și regimurilor vamale, precum și autorizarea pentru utilizarea garanției globale, conform anexei.

**2**.Executarea prezentului ordin se pune în sarcina șefilor birourilor vamale, Direcției venituri vamale, Direcției organizarea controlului vamal și facilitarea comerțului, Direcției dezvoltare și securitate informațională.

**3**.Controlul asupra executării prezentului Ordin se pune în sarcina Departamentului venituri și control vamal.

**4**.Prezentul ordin intră în vigoare la 01 ianuarie 2024.

**Director Igor TALMAZAN**

*Anexa la Ordinul directorului Serviciului Vamal nr. din .*

*Cu privire la aprobarea Instrucțiunii privind constitirea garanțiilor*

*pentru derularea operațiunilor și regimurilor vamale,*

*precum și autorizarea pentru utilizarea garanției globale*

**CAPITOLUL I**

**Dispoziții generale**

1. Prezenta Instrucțiune stabilește procedura de constituire, monitorizare, revocare, anulare, rambursare și restituirea garanției sub forma depozitului în numerar și angajamentului garantului; procedura de depunere, aprobare și gestionare a angajamentelor garantului (garanție izolată, garanție globală); forma cererii, procedura de depunere și acceptare a cererii în vederea eliberării autorizației de utilizare a garanției globale, inclusiv cu un cuantum redus sau de exonerare de la acesta; determinarea cuantumului de referință și monitorizarea acestuia.
2. În sensul prezentei Instrucțiuni, se definesc următoarele noțiuni:
3. **Sistemul informațional integrat vamal** **-** (în continuare **SIIV)** - sistem electronic specific, complex şi complet centralizat ce susţine funcţiile vamale cu acoperire naţională, avînd în componenţă sisteme și aplicaţii informatice naţionale;
4. **SI „ASYCUDA World” –** sistemul informațional „ASYCUDA World”- aplicaţie informatică integrată în mediul operațional SIIV, ce permite depunerea declarațiilor vamale prin mijloace electronice, validarea lor de către Serviciul Vamal și plata drepturilor de import/export cu respectarea reglementărilor vamale în vigoare;
5. **Modulul** **„Garanții”** - Modulul de gestionare a garanțiilor – aplicație informatică integrată în mediul operațional SIIV, care permite gestiunea datelor referitoare la garanţiile utilizate în scopuri vamale și a documentelor de constituire a acestora;
6. **Sistemul Informațional „Decizii vamale”** – (în continuare **SIDV**) - aplicație informatică pusă la dispoziția operatorilor economici și a Serviciului Vamal prin intermediul căreia operatorii economici pot depune cererea de autorizare, pot intra în posesia autorizației pentru utilizarea garanției globale și pot efectua schimbul de informații privind gestionarea cererii și a autorizației;
7. **Biroul vamal competent** - subdiviziunea Serviciului Vamal competentă să ia decizia.
8. **În cazul autorizării utilizării garanției globale**, biroul vamal compentent este Direcția venituri vamale din cadrul aparatului central al Serviciului Vamal.
9. **În cazul unei garanției izolate,** biroul vamal competent este postul vamal la care se efectuează operațiunea vamală sau formalitățile de plasare a mărfurilor sub regimul vamal care necesită constituirea garanției.
10. **Nivelul garanției globale** – procentul din cuantumul de referință în care se constituie garanția globală;
11. **Cuantumul maxim al garanției globale** – cuantumul garanției globale care se constituie, rezultat din aplicarea nivelului de garanției globale la cuantumul de referință al garanției globale;
12. **Cuantumul exact de referință al garanției** - cuantumul exact al drepturilor de import corespunzător datoriei vamale, dacă acest cuantum poate fi determinat cu certitudine în momentul în care garanția este solicitată.
13. **Cuantumul cel mai ridicat de referință al garanției** - cuantumul cel mai ridicat, estimat de către Serviciul Vamal, al drepturilor la import corespunzător datoriei vamale existente sau potențiale.

**CAPITOLUL II**

**Dispoziții ce reglementează utilizarea ganațiilor**

 **Secțiunea a 2-a**

**Tipuri de garanții**

1. Garanția izolatăeste garanția care acoperă cuantumul drepturilor de import corespunzător datoriei vamale în legătură cu importul mărfurilor pentru o singură operațiune sau declarație vamală.
2. Garanția globală se constituie, la cererea persoanei căreia i se solicită furnizarea garanţiei, pentru acoperirea cuantumului drepturilor de import corespunzător datoriei vamale datorate la importul mărfurilor, în legătură cu două sau mai multe operațiuni, declarații sau regimuri vamale.

**Secțiunea a 3-a**

**Forme de garanții**

**5.** Garanția poate fi constituită sub forma stabiilită la art.101 alin. (1) din Cod.

**6**. Singurele forme de garanție care pot fi acceptate în scopul derulării formalităților vamale sunt:

- depozit în numerar sau echivalentul acestuia;

- angajament al garantului.

**Subsecțiunea 1**

**Garanția sub forma de mijloace bănești (depozit în numerar)**

**7.** Garanția sub forma de depozit în numerar menționat la articolul 101 alineatul (1) litera (a) din Codul vamal poate fi efectuat prin depunerea numerarului sau prin virament.

**8.** Garanția sub forma de depozit în numerar menționat la articolul 101 alineatul (1) litera (c) din Codul vamal poate fi efectuat numai în numerar.

**9.** Plata în numerar sau prin virament se efectuează în conformitate cu modalitatea stabilită de Ministerul Finanţelor pentru anul bugetar corespunzător și Ordinul ministrului finanţelor nr.215/2015, la contul trezorerial de garanții (Codul ECO 518200).

**10.** Un depozit în numerar ca garanție poate fi depus de către persoana căreia i se solicită garanția, de către reprezentantul acesteia sau de către o altă persoană decât persoana căreia i se solicită garanția.

**11.** Depozitul în numerar sau partea acestuia este recunoscut ca fiind rambursabil în conformitate cu articolul 107 din Cod Vamal nr.95/2021(în continuare Cod).

**12.** Cererea de restituire a depozitului în numerar sau de transfer al acestuia în contul viitoarelor obligații ale persoanei față de bugetul de stat se depune, în formă liberă, la Serviciul Vamal.

**13.** Serviciul Vamal poate lua următoarele forme de decizie vamală privind utilizarea sumei depozitului în numerar recunoscut ca fiind rambursabil:

1) restituirea sumei depozitului în numerar sau transferul acesteia în contul viitoarelor obligații ale persoanei față de bugetul de stat;

2) să utilizeze suma depozitului în numerar pentru a acoperi orice datorie, constiuită datorie vamală a persoanei.

**14.** O decizie vamală privind restituirea sumei depuse în numerar sau transferul acesteia în contul viitoarelor obligații ale persoanei se ia în următoarele condiții:

1) Serviciul Vamal a primit o cerere corespunzătoare din partea persoanei;

2) Persoana nu are datorii ajunse la scadență care să constituie o datorie vamală;

3) Serviciul Vamal dispune de toate datele necesare pentru a lua și a executa decizia vamală.

**15.** Suma depozitului în numerar se restituie la contul persoanei sau se transferă în contul viitoarelor obligații ale acesteia, prin întocmirea ordinului de plată, în lei MDL.

**16.** În cazul în care persoana are datorii scadente care constituie o datorie vamală, Serviciul Vamal decide, indiferent de cererea de restituire a sumei depozitului în numerar sau de transfer a acesteia în contul viitoarelor obligații ale persoanei, să recupereze această datorie prin utilizarea sumei depozitului în numerar.

**17.** În cazul apariției unei datorii în temeiul obligațiilor pentru care a fost constituit depozitul în numerar, recuperarea se efectuează pe seama sumei depozitului în numerar.

**18.** Persoana este notificată în scris cu privire la decizia vamală, dacă:

1) cererea persoanei de restituire a sumei depozitului în numerar sau de transferare a acesteia în contul viitoarelor obligațiiale persoanei nu este satisfăcută sau este satisfăcută parțial;

2) a fost luată o decizie vamală de recuperare a datoriei din contul sumei depozitului în numerar.

**19**. Suma depozitului în numerar rămasă după recuperare se restituie persoanei sau se transferă în contul viitoarelor obligații ale persoanei față de bugetul de stat fără o cerere suplimentară persoanei.

**20.** În cazul în care Serviciul Vamal nu a primit cererea persoanei de restituire a sumei depozitului în numerar, iar persoana nu are o datorie care să constituie o datorie vamală, depozitul în numerar recunoscut ca fiind rambursabil poate să fie utilizat în continuare ca garanție izolată sau garanție globală, dacă întrunește condițiile pentru utilizarea garanției globale.

**21**. Dreptul de a aplica o garanția globală sau o garanție globală cu un cuantum redus specificată în autorizare se pierde odată ce se stabilește că valoarea depozitului bănesc nu mai corespunde condițiilor și conținutului autorizației. Decizia vamală menționată este pusă în aplicare de către Serviciul Vamal prin modificarea informațiilor relevante privind garanția în SIIV.

**22.** În cazul în care titularul autorizației achită suma lipsă a depozitului în numerar, dreptul de a utiliza garanția globală sau garanția globală cu un cuantum redus specificată în autorizație se restabilește prin modificarea informațiilor relevante ale garanției în SIIV.

**Subsecțiunea a 2-a**

**Angajamentul garantului**

**23.** Potrivit pct.119 și pct.143 din Rgulamentul de aplicare a codului vamal nr.95/2021, aprobat prin Hotărârea Guvernului nr.92/2023 (în continuare Regulament), garanția constituită sub forma unui angajament al garantului se întocmește folosind formularele prevăzute în anexele nr.13 și nr.16 la Regulament.

**24.** Angajamentul garantului se depune spre înregistrare la biroul vamal competent, de către persoana sau de către solicitantul autorizației sau de către reprezentantul acestuia, după caz. O copie a acestui document se prezintă împreună cu angajamentul original al garantului.

**25.** Funcționarul vamal desemnat prin ordinul șefului biroului vamal, în cazul garanțiilor izolate sau funcționarul vamal din cadrul Direcției venituri vamale (în continuare - funcționarul vamal) căruia îi este prezentat angajamentul garantului este obligat să îl verifice și să se asigure că:

a) angajamentul prezentat al garantului este conform cu forma stabilită și conține cerințele obligatorii;

b) garantul este aprobat de către Serviciul Vamal al Republicii Moldova (în continuare Serviciul Vamal), cu exepția cazului în care garantul este o bancă sau o companie de asigurări;

c) angajamentul garantului este valabil și poate fi utilizat în legătură cu operațiunea vamală în curs de derulare sau în ceea ce privește operațiunile, declarațiile, regimurile vamale indicate în autorizația acordată;

d) angajamentul garantului este semnată de conducătorul garantului (sau de reprezentantul acestuia/persoana competentă) și confirmat prin ștampila garantului.

**26.** În cazul în care angajamentul garantului este acceptat, funcționarul vamal:

- pentru garanțiile izolate, înregistrează angajamentul garantului în SIIV, cu numărul atribuit de garant și efectuează mențiunea în original și în copie a documentului privind acceptarea angajamentul garantului;

- pentru garanțiile globale, înregistrează angajamentul garantului în Registrul de evidență a angajamentului garantului și în SIIV cu numărul atribuit din Registru de evidență, și efectuează mențiunea în original și în copie a documentului privind acceptarea angajamentul garantului.

**27.** Originalul angajamentului acceptat al garantului rămâne la biroul vamal competent.

**28.** Copia angajamentului garantului și o informație scrisă (notificare) privind numărul de înregistrare a garanției se înmânează persoanei/titularului autorizației sau reprezentantului acestuia, după caz, care a prezentat angajamentului garantului, cu mențiunea primirii acestora pe partea verso a originalului angajamentului garantului.

**29.** Numărul de înregistrare a garanției este utilizat pentru a atribui angajamentul garantului unei operațiuni vamale concretă pentru care s-a constituit garanția.

**30.** În cazul în care angajamentul garantului este inacceptabil, motivele unei astfel de decizii vamale se consemnează în originalul angajamentului garantului. Această mențiune este semnată și aprobată de către funcționarul vamal care a luat decizia.

**31.** Originalul și copia angajamentului neacceptat al garantului se restituie persoanei care le-a prezentat, dacă legalitatea utilizării acestui document nu necesită măsuri de investigare, cu mențiunea primirii acestuia pe copia angajamentului care va rămîne la biroul vamal competent.

**32.** Originalul angajamentului acceptat al garantului se păstrează pentru evidență la biroul vamal competent pe perioda derulării regimului vamal sau operațiunii vamale pînă sunt expirați toti termenii în care poate să apară datoria vamală.

**Capitolul III**

 **Constituirea garanției**

 **Secțiunea 1**

**Momentul constituirii garanției**

**33.** De regulă, garanția se constituie la momentul înregistrării declarației vamale în SI „ASYCUDA World”. Cu toate acestea, sunt situații cînd garanția se constituie după înregistrarea declarației vamale.

**Exemple:**

- mărfuri declarate pentru care există suspiciuni întemeiate privind subevaluarea în vamă, declararea eronată a clasificării tarifare sau a originii.

**Secțiunea a 2-a**

**Elemente privind constituirea garanției izolate**

|  |  |  |  |
| --- | --- | --- | --- |
| **Tip operațiune sau regim vamal** | **Persoana care furnizează garanția** | **Momentul constituirii garanției** | **Tipul de plată acoperite de garanție** |
| punerea în liberă circulație în temeiul unei declarații vamale standard, cu plată amânată  | Declarantul sau reprezentantul | La momentul înregistrării declarației vamale standart | Drepturile de import |
| punerea în liberă circulație în temeiul unei declarații vamale depuse în conformitate cu articolul 177 Cod vamal 95/2021 | Declarantul sau reprezentantul | La momentul înscrierii în evidențele declarantului | Drepturile de import |
| punerea în liberă circulație în temeiul unei declarații vamale depuse în conformitate cu articolul 164 Cod vamal 95/2021 | Declarantul sau reprezentantul | La momentul înregistrării declarației vamale simplificate | Drepturile de import |
| regim de admitere temporară cu scutire parțială de drepturi de import | Solicitantul regimului (destinatar) | La momentul înregistrării declarației vamale de admitere temporară cu scutire parțială de taxe la import. Dacă declarația vamală nu corespunde cerințelor prevăzute la pct.356 din HG 92/2023, atunci garanția se constituie la momentul autorizării. | Drepturile de import |
| depozitare temporară | Solicitantulautorizației pentru exploatarea spațiilor de depozitare temporară | La momentul autorizării pentru exploatarea spațiilor de depozitare temporară\*) | Drepturile de import |
| regim de antrepozit vamal  | Solicitantulautorizației pentru exploatarea spațiilor de depozitare pentru antrepozitarea vamală a mărfurilor | La momentul autorizării pentru exploatarea spațiilor de depozitare pentru antrepozitarea vamală a mărfurilor\*) | Drepturile de import |
| regim de perfecționare activă | Solicitantul regimului (destinatar) | La momentul înregistrării declarației vamale de perfecționare activă\*\*). Dacă declarația vamală nu corespunde cerințelor prevăzute la pct.356 din HG 92/2023, atunci garanția se constituie la momentul autorizării. | Drepturile de import |
| regim de destinație finală | Solicitantul regimului (destinatar) | Înainte de acordarea liberului de vamă pentru declarația vamală de destinație finală\*) | Drepturile de import |
| regim de tranzit | Titularul regimului de tranzit | La momentul înregistrării declarației vamale de tranzit | Drepturile de import |

\*) situație valabilă doar în cazul în care operațiunea/regimul vamal se autorizează pentru o singură plasare

\*\*) autorizație pe declarația vamală, conform pct.356 din HG 92/2023

**Secțiunea a 3-a**

**Elemente privind constituirea garanţiei globale valabilă**

|  |  |  |  |
| --- | --- | --- | --- |
| **Tip operatiune sau regim vamal** | **Persoana care furnizează garantia** | **Momentul constituirii garantiei** | **Tipul de plată acoperite de garantie** |
| punerea în liberă circulație în temeiul unei declarații vamale standard, cu plată amânată | Titularul autorizației pentru utilizarea garanției globale | La momentul autorizării garanției globale. Înainte de efectuarea operațunilor acoperite de garanție | Drepturile de import |
| punerea în liberă circulație în temeiul unei declarții vamale standard, cu plată amânată | Titularul autorizației pentru utilizarea garanției globale și al autorizației de amânare a plății drepturilor de import | La momentul autorizării garanției globale. Înainte de efectuarea operațunilor acoperite de garanție | Drepturile de import |
| punerea în liberă circulație în temeiul unei declarții vamale depuse în conformitate cu articolul 177 Cod vamal 95/2021 | Titularul autorizației pentru utilizarea garanției globale, respectiv al autorizatiei de depunere a unei declarații sub forma unei inscrieri in evidențele declarantului sau destinatarul mărfurilor | La momentul autorizării garanției globale. Înainte de efectuarea operațunilor acoperite de garanție | Drepturile de import |
| punerea în liberă circulație în temeiul unei declarții vamale depuse în conformitate cu articolul 164 Cod vamal 95/2021 | Titularul autorizației pentru utilizarea garanției globale, respectiv al autorizatiei pentru utilizarea regulata a declaratiei simplificate sau destinatarul mărfurilor | La momentul autorizării garanției globale. Înainte de efectuarea operațunilor acoperite de garanție | Drepturile de import |
| regim de admitere temporară cu scutire parțială de drepturi de import | Titularul autorizației pentru utilizarea garanției globale și solicitantul autorizației de regim | La momentul autorizării garanției globale. Înainte de obținerea autorizației de regim | Drepturile de import |
| regim de destinație finală | Titularul autorizației pentru utilizarea garanției globale și solicitantul autorizației de regim | La momentul autorizării garanției globale. Înainte de obținerea autorizației de regim | Drepturile de import |
| depozitare temporară | Titularul autorizației pentru utilizarea garanției globale și solicitantul autorizației pentru exploatarea spațiilor de depozitare temporara | La momentul autorizării garanției globale. Înainte de obținerea autorizației pentru exploatarea spațiilor de depozitare temporară | Drepturile de import |
| regim de antrepozitare vamală | Titularul autorizației pentru utilizarea garanției globale și solicitantul autorizației pentru exploatarea spaților de depozitare pentru antrepozitarea vamală a mărfurilor | La momentul autorizării garanției globale. Înainte de obținerea autorizației de regim | Drepturile de import |
| regim de perfecționare activă | Titularul autorizației pentru utilizarea garanției globale și solicitantul autorizației de regim | La momentul autorizării garanției globale. Înainte de obținerea autorizației de regim | Drepturile de import |
| regim de tranzit | Titularul regimului de tranzit | La momentul înregistrării declarației vamale de tranzit | Drepturile de import |

 **CAPITOLUL IV**

**Cuantumul de referinţă al garanţiei globale**

**Secțiunea 1**

**Nivelul garanției globale**

**34.** Nivelul garanției globaleeste prevăzut la art. 104 din Cod și reprezintă procentul din cuantumul de referință al garanției globale în care se constituie garanția. Acesta se aplică în autorizația pentru utilizarea garanției globale în funcție de solicitarea operatorului economic, statutul acestuia (AEO sau nonAEO).

**35.** Nivelul garanției poate fi:

1. pentru datorii potențiale: 100%, 50%, 30% sau 0%
2. pentru datorii existente: 100% sau 30% (doar pentru AEO)

**36.** Aplicarea nivelului de reducere la 30% a garanției globale doar pentru datorii existente și doar pentru solicitanții cu statut AEO rezultă din art. 104 alin. (3) din Cod.

**Secțiunea a 2-a**

**Cuantumul maxim al garanției globale**

**37.** Cuantumul maxim al garanției globale reprezintă cuantumul de referință al garanției, determinat conform art. 99 din Cod, după aplicarea unui eventual nivel de reducere prevăzut la art. 104 din Cod.

Exemple:

1. în cazul în care cuantumul de referință al garanției este de 100.000 MDL, iar aceasta se constituie la un nivel de 100%, cuantumul garanției globale este egal cu cuantumul de referință al garanției globale;
2. în cazul în care cuantumul de referință al garanției este de 100.000 MDL, iar aceasta se constituie la un nivel de 30%, cuantumul garanției globale este 30.000 MDL.

**Secțiunea a 3-a**

**Cuantumul de referință al garanției globale**

**38.** Cuantumul de referință al garanției globaletrebuie să corespundă cu cuantumul total al drepturilor de import, dacă acesta poate fi determinat cu certitudine.

**39.** Dacă cuantumul drepturilor de import nu poate fi determinat cu certitudine sau variază în timp, cuantumul de referință al garanției globale trebuie astfel determinat încât să acopere în orice moment datoria vamală. În acest caz, se iau în considerare cele mai ridicate cote ale drepturilor de import aplicabile mărfurilor de același tip.

**40.** Cuantumul de referință al garanției globale se determină, prin consultare cu solicitantul, pe baza informațiilor privind mărfurile plasate sub regimurile vamale relevante sau în depozitare temporară în cele 12 luni precedente și pe baza unei estimări a volumului de operațiuni intenționate, astfel cum reiese, printre altele, din documentația comercială și din evidențele contabile ale persoanei căreia i se solicită constituirea garanției.

**41.** Documentația care însoțește cererea de autorizare trebuie să cuprindă o situație justificativă în care solicitantul propune cuantumul de referință al garanției globale și pune la dispoziția biroului vamal competent (de garanție) date referitoare la operațiunile efectuate în ultimele 12 luni și cele preconizate a fi efectuate în perioada următoare, de natură să justifice cuantumul propus.

**42.** Pentru determinarea cuantumului de referință al garanției se iau în considerare, de regulă, următoarele elemente de bază:

1) **valoarea/cantitatea mărfurilor**

a) Aceste date trebuie să fie puse la dispoziţie de persoana căreia i se solicită să furnizeze garanţia, așa cum rezultă din documentaţia comercială şi evidențele contabile.

b) În cazul în care nu există date istorice disponibile (de exemplu, unui operator economic i se acordă o autorizaţie pentru exploatarea spațiilor de depozitare pentru antrepozitarea vamală a mărfurilor pentru prima dată), operatorul economic trebuie să estimeze valoarea totală a mărfurilor pe care doreşte să le pună sub regimul vamal în cauză / depozitare temporară pe o perioadă de 12 luni.

2) **procentul sau cota de impozitare care se aplică drepturilor de import**

Având în vedere că în cazul unei datorii potențiale, se iau în considerare cele mai ridicate cote la import aplicabile mărfurilor de același tip, orice măsuri tarifare favorabile nu se iau în considerare la stabilirea cuantumului de referinţă. Totodată, măsurile de politică comercială care iau forma unor taxe (şi anume taxe antidumping și compensatorii) trebuie luate în considerare la stabilirea cuantumului de referinţă.

3) **perioada medie dintre plasarea mărfurilor în cadrul regimului și încheierea regimului (în cazul regimurilor speciale) sau perioada maximă stabilită sau estimată**

**pentru încheierea operațiunii**

a) Perioada care trebuie luată în considerare este cea cuprinsă între plasarea mărfurilor în regim sau începutul operațiunii și data la care:

- regimul special, altul decât regimul de destinație finală, a fost încheiat;

- supravegherea vamală a mărfurilor în regim de destinație finală sau depozitarea temporară s-a încheiat în mod corect sau;

- situația mărfurilor a fost regularizată, în cazul altor operațiuni.

 b) Informaţiile referitoare la această perioadă trebuie furnizate de operatorul economic ca parte a cererii de autorizare pentru utilizarea garanţiei globale.

 c) Dacă această informație nu poate fi furnizată de solicitant, trebuie luată în considerare perioada maximă prevăzută pentru regimul sau operațiunea respectivă, în scopul estimării cuantumului de referință. De exemplu, în cazul operațiunii de depozitare temporară perioada maximă prevăzută nu trebuie să depăşească 90 de zile.

**Exemplul 1:**

Importatorul A efectuează lunar câte două importuri pentru același tip de mărfuri și în aceleași cantități sau valori (întotdeauna în primele 10 zile din fiecare lună), pentru care întocmește declarații vamale de punere în liberă circulație care conțin o solicitare de alocare dintr-un contingent tarifar care este în stare critică. După primirea deciziei de alocare totală sau parțială ori de nealocare a contingentului tarifar, importatorul regularizează situația, dacă este cazul, prin achitarea drepturilor de import, lăsând garanția constituită la dispoziția Serviciului Vamal.

Având în vedere că perioada maximă de alocare a contingentului tarifar și de regularizare a situației se încheie, în fiecare lună, înainte de plasările de mărfuri care au loc în lunile următoare, cuantumul de referință al garanției globale se determină prin însumarea cuantumului drepturilor de import aplicabile mărfurilor din două trimiteri.

**Exemplul 2:**

Importatorul A efectuează în aceleași condiții ca în Exemplul 1 importuri de mărfuri, dar acestea diferă cantitativ de la o trimitere la alta, fără să depășească 20 tone/trimitere. În acest caz, cuantumul de referință al garanției globale se determină prin însumarea cuantumului drepturilor de import aplicabile mărfurilor din două trimiteri calculate la cantitate maximă/trimitere.

**Exemplul 3:** Calcul bazat pe valoarea maximă a mărfurilor care pot fi plasate sub regim **la un moment dat**, potrivit volumului de activitate al operatorului economic

|  |  |
| --- | --- |
| **Tip operațiune** | **Regim special de perfecționare activă** |
| Drepturile de import care se datorează în legătură cu importul mărfurilor | taxa la import și TVA |
| Valoarea maximă a mărfurilor care pot fi plasate în regim de perfecționare activă pe o perioadă de 5 ani | 500.000 lei |
| Nivelul cel mai ridicat al taxei la import | 10% |
| Nivelul cel mai ridicat al TVA | 20% |
| Termenul de încheierea regimului | 6 luni |
| Valoarea maximă a mărfurilor care pot fi plasate sub regim la un moment dat, potrivit volumului de activitate al operatorului economic | 50.000 lei |
| Cuantumul taxelor la import care trebuie acoperit de garanția globală | 50.000 x 10% = 5.000 lei |
| Cuantumul TVA care trebuie acoperit de garanția globală | (50.000 + 5.000) x 20% = 11.000 lei |
| Cuantumul de referință al garanției globale | 5.000 + 11.000 = **16.000 lei** |

**Exemplul 4:** Calcul bazat pe termenul de descărcare a regimului, raportat la volumul maxim de activitate al operatorului economic

|  |  |
| --- | --- |
| **Tip operațiune** | **Antrepozitare vamală** |
| Drepturile de import care se datorează în legătură cu importul mărfurilor | taxa la import și TVA |
| Valoarea mărfurilor aflate în antrepozit vamal într-un an | 500.000 lei |
| Nivelul cel mai ridicat al taxei la import | 10% |
| Nivelul cel mai ridicat al TVA | 20% |
| Termenul de încheiere a regimului | 2 săptămâni |
| Cuantumul total al taxei vamale care trebuie acoperit de garanția globală într-un an | 500.000 x 10% = 50.000 lei |
| Cuantumul total al TVA care trebuie acoperit de garanția globală într-un an | (500.000 + 50.000) x 20% =110.000 lei |
| Cuantumul total al taxelor vamale care trebuie acoperit de garanția globală pe o perioadă de 2 săptămâni | (50.000 : 52 săptămâni) x 2 = 1923 lei |
| Cuantumul total al TVA care trebuie acoperit de garanția globală pe o perioadă de 2 săptămâni | (110.000 : 52 săptămâni) x 2 = 4304 lei |
| Cuantumul de referință al garanției globale | 1.923 + 4.304 = **6.227 lei** |

**Exemplul 5:** Calcul bazat pe estimările privind activitățile viitoare, potrivit informațiilor și a documentației comerciale deținute de operatorul economic, în condițiile în care nu pot fi puse la dispoziție date și informații referitoare la activitatea din cele 12 luni anterioare solicitării

|  |  |
| --- | --- |
| **Tip operațiune** | **Depozitare temporară** |
| Drepturile de import care se datorează în legătură cu importul mărfurilor | taxe la import și TVA |
| Valoarea maximă a mărfurilor care pot fi depozitate, potrivit capacității depozitului | 500.000 lei |
| Nivelul cel mai ridicat al taxei la import | 10% |
| Nivelul cel mai ridicat al TVA | 20% |
| Cuantumul total al taxelor vamale care trebuie acoperit de garanția globală | 500.000 x 10% = 50.000 lei |
| Cuantumul total al TVA care trebuie acoperit de garanția globală, dacă este cazul | (500.000 + 50.000) x 20% =110.000 lei |
| Cuantumul de referință al garanției globale | 110.000 + 50.000 = 160.000 lei |

# Secțiunea a 4-a

# Monitorizarea cuantumului de referință al garanției globale

**43.** Obligația monitorizării cuantumului de referință al garanției globale revine atît titularului de autorizație pentru utilizarea garanției globale, cît și Serviciului Vamal și este efectuată, în principal, pentru a se verifica dacă acesta acoperă cuantumul drepturilor de import care se datorează sau pot apărea.

**Subsecțiunea 1**

**Monitorizarea cuantumului de referință de titularul autorizației**

**– pct.134 din Regulament**

**44**. Titularul autorizației pentru utilizarea garanției globale trebuie să ia toate măsurile pentru a se asigura că cuantumul drepturilor de import acoperite de garanția globală, nu depășește cuantumul de referință.

**45**. Capacitatea de monitorizare rezultă din informațiile cuprinse la elementul de date – **Tipul de evidențe** din cererea de autorizare. Evidențele ținute trebuie să permită titularului și autorității vamale să determine în orice moment și pentru fiecare declarație vamală cuantumul drepturilor de import acoperite de garanția globală.

**46**. Titularul autorizației trebuie să informeze biroul vamal compentent înainte de depășirea cuantumului de referință, pentru evitarea suspendării, revocării sau anularea autorizației. În situația în care identifică acest risc, trebuie să formuleze o cerere de modificare a autorizației, sau, dacă nu are capacitatea reglementării situației pănă la materializarea riscului, să formuleze o cerere de suspendare a autorizației.

**47.** În cazul formulării cererii de modificare a autorizației, titularul poate furniza o garanție suplimentară sau o garanție de înlocuire, astfel cum sunt definite la art. 106 din Cod.

**Subsecțiunea a 2-a**

**Monitorizarea cuantumului de referință**

**de către Serviciul Vamal**

**48.** Tipurile de monitorizare a cuantumului de referință al garanției globale sunt:

1) pe bază de tranzacție (pentru fiecare declarație, la momentul plasării mărfurilor sub regimul respectiv),

2) prin audit periodic și corespunzător

**49**. **Monitorizarea pe bază de tranzacție**. SIIV permite monitorizarea pe bază de tranzacție în cazul următoarelor operațiuni și regimuri vamale:

- punere în liberă circulație, cu excepția simplificărilor acordate în baza art. 177 din Cod (înscrierea în evidențele declarantului)

- plasarea mărfurilor în oricare din regimurile speciale.

**50.** Aceasta se efectuează la nivelul biroului vamal la care mărfurile sunt plasate sub regim vamal, la momentul procesării declarației vamale. Funcționarul vamal nu va valida declarația vamală acoperită de o garanție globală/izolată dacă aceasta nu este operată în **modulul „Garanții”** și nu are un sold care să acopere cuantumul plăților care trebuie garantate.

**Subsecțiunea a 3-a**

**Monitorizarea cuantumului de referință în cazul simplificărilor acordate în baza art. 177 din Cod**

**(înscrierea în evidențele declarantului)**

**-utilizarea simplificării în cadrul regimului de punere în liberă circulație**

**51.** Potrivit pct.135-137 din Regulament, în cazul declarațiilor vamale de punere în liberă circulație depuse în conformitate cu o autorizație prevăzută la art. 177 din Cod, monitorizarea cuantumului de referință al garanției globale se asigură pe baza declarațiilor suplimentare sau, dacă este cazul, pe baza datelor înscrise în evidențe.

**52.** Art. 187 alin. (4) din Cod prevede că acordarea liberului de vamă pentru mărfuri nu este condiționată de o monitorizare a garanției de către autoritățile vamale, atunci cînd se utilizează o simplificare prevăzută la art. 177 din Cod:

**53.** Avînd în vedere aceste prevederi legale, monitorizarea cuantumului de referință al garanției globale se efectuează de biroul vamal la care se efectuează formalitățile vamale, **pe baza datelor înscrise în evidențe**, cu excepția cazului în care titularul autorizaţiei de înscriere în evidenţele declarantului este scutit de obligaţia depunerii notificării.

**54.** În cazul în care titularul autorizaţiei de înscriere în evidenţele declarantului este scutit de obligaţia depunerii notificării, monitorizarea cuantumului de referință se efectuează de biroul vamal la care se efectuează formalitățile vamale **pe baza declarației suplimentare**.

**55.** Pentru a se putea efectua această monitorizare, este necesar ca datele din formele de garantare care acoperă garanția necesară derulării acestei proceduri să fie introduse în modulul „Garanții”. Obligația de a introduce aceste date îi revine, în cazul unei garanții globale~~,~~ Direcției venituri vamale ori, în cazul unei garanții izolate, biroului vamal la care se efectuează formalitățile vamale.

**56.** În cazul în care titularul autorizaţiei de înscriere în evidenţele declarantului are obligaţia de depunere a notificării, biroul vamal la care se efectuează formalitățile vamale are obligația de a opera datele referitoare la garanție după depunerea notificării și de a reîntregi soldul garanției după depunerea declarației suplimentare.

**57.** În cazul în care titularul autorizaţiei de înscriere în evidenţele declarantului este scutit de obligaţia depunerii notificării, biroul vamal la care se efectuează formalitățile vamale poate decide ca, după depunerea declarației suplimentare, să opereze în modulul „Garanții”datele referitoare la garanție pentru fiecare înscriere în evidențe și reîntregirea soldului pe baza declarației suplimentare, luînd în considerare atît evidențele puse la dispoziție de titularul autorizației, cît și verificările proprii. În situația în care constată că acest mod de lucru creează cheltuieli administrative disproporționate, biroul vamal poate decide o altă modalitate de monitorizare, adaptată la volumul de activitate și specificul activității titularului autorizației de înscriere în evidențele declarantului. În această situație, dacă biroul vamal la care se efectuează formalitățile vamale decide să nu opereze datele referitoare la garanție în modulul „Garanții”,titularul autorizației are obligația de a întocmi și de a transmite semestrial un raport de monitorizare a cuantumului de referință al garanției globale către biroul vamal competent care a emis autorizația de utilizare a garanției globale.

**- utilizarea simplificării în cadrul regimurilor speciale**

**58.** Avînd în vedere că autorizația pentru simplificări nu poate fi acordată înainte de acordarea autorizației pentru regimuri speciale, garanția care se constituie reprezintă una din obligațiile prevăzute la art. 279 alin. (5) lit. (c) din Cod. Ca urmare, monitorizarea cuantumului de referință al garanției globale se efectuează în cadrul regimului special.

**Subsecțiunea a 4-a.**

**Monitorizarea cuantumului de referință**

**în cazul mărfurilor care fac obiectul depozitării temporare**

**59.** Avînd în vedere faptul că declarațiile de depozitare temporară nu sunt procesate în modulul „Garanții”, complexitatea și particularitățile activității operatorilor economici care exploatează spațiile de depozitare temporară, biroul vamal la care se efectuează formalitățile vamale efectuează monitorizarea cuantumului de referință al garanției prin audit periodic, bazat pe verificarea evidențelor ținute de titularul autorizației de exploatare a spațiilor de depozitare temporară, a datelor din declarațiile de depozitare temporară, precum și pe orice alte elemente de care dispune biroul vamal.

**60.** Biroul vamal la care se efectuează formalitățile vamale are obligația de a întocmi și de a transmite semestrial un raport de monitorizare către biroul vamal competent, care a emis autorizația de utilizare a garanției globale.

**CAPITOLUL V**

**Cererea şi autorizaţia pentru utilizarea garanţiei globale**

 **Secțiunea 1. Dispoziţii generale**

**61.** Autorizaţia pentru utilizarea garanţiei globale se acordă la cerere, în condiţiile prevăzute la art. 104 din Cod.

**62.** Formularea cererilor şi emiterea autorizaţiilor pentru utilizarea garanţiei globale, precum şi gestionarea acestora se efectuează prin utilizarea SDV pus la dispoziţia operatorilor economici şi a Serviciului Vamal.

**63.** Autorizaţia pentru utilizarea garanţiei globale nu se acordă operatorilor economici care:

a) au datorii față de bugetul public național, contribuţii, inclusive contribuţiile individuale ale salariaţilor şi orice alte venituri bugetare, cu excepţia celor eşalonate şi/sau reeşalonate la plată, precum şi a celor suspendate în condiţiile legii;

b) înregistrează datorii faţă de Serviciul Vamal;

c) sunt în stare de insolvabilitate, se află în procedură de reorganizare ori lichidare judiciară/faliment sau figurează în lista contribuabililor inactivi;

d) au comis abateri grave sau repetate împotriva legislaţiei vamale sau fiscale, infracțiuni constatate în temeiul unei hotărâri definitive a instanței de judecată.

**64.** Solicitantul poate depune o cerere de autorizare pentru utilizarea garanţiei globale pentru toate tipurile de operaţiuni şi regimuri vamale pe care le derulează sau poate depune cîte o cerere pentru fiecare sau o parte din acestea.

**65.** În situaţia în care cererea de autorizare se referă la două sau mai multe tipuri de operaţiuni şi regimuri vamale, solicitantul menţionează, în documentele ataşate cererii, partea din cuantumul de referinţă al garanţiei globale determinat pentru fiecare tip de operaţiune şi regim vamal.

**66.** După emiterea autorizaţiei pentru utilizarea garanţiei globale, titularul poate solicita modificarea cuantumului sau părţii din cuantumul de referinţă al garanţiei globale prin depunerea unei cereri de modificare a autorizației.

**67.** Biroul vamal competent emite o autorizaţie pentru utilizarea garanţiei globale corespunzătoare fiecărei cereri. În situaţia în care în cererile de autorizare ale aceluiaşi operator economic se solicită o reducere a cuantumului sau exonerare de garanţie, biroul vamal competent analizează condiţia ca solicitantul să facă dovada unor resurse financiare suficiente pentru îndeplinirea obligaţiilor sale pentru partea din cuantumul de referinţă care nu este acoperit de garanţie, luînd în considerare cuantumul de referință al garanției globale pentru toate cererile depuse de acel agent economic.

**Secțiunea a 2-a**

**Cererea de autorizare pentru utilizarea garanției globale**

**68.** Cererea de autorizare pentru utilizarea garanţiei globale se depune de solicitant în **SDV**, completînd elementele de date solicitate, după cum urmează:

1) **În pagina de selectare a tipului de decizie vamală****:**

a) statul;

b) tipul deciziei vamale;

c) biroul vamal competent să ia decizia;

2) **În pagina de creare a conținutului cererii:**

a) identificarea solicitantului (număr EORI);

b) numele și adresa solicitantului;

c) identificarea reprezentantului (număr EORI);

d) numele, adresa, informația de contact ale reprezentantului, ale persoanei de contact pentru cerere, ale persoanei responsabilă cu probleme vamale, după caz;

3**) În pagina cu informații generale****:**

a) biroul vamal competent să ia decizia;

b) tipul deciziei vamale;

c) tipul cererii (ex.-prima cerere sau cerere de reînoire a autorizației);

d) numărul de referință al deciziei vamale;

e) data depunerii cererii.

4) **În pagina „documente atașate”-** la cerere de autorizare pentru utilizarea garanţiei globale formulată de un operator economic **care are statut AEO**se atașează următoarele documente:

1. documentele care dovedesc îndeplinirea criteriului privind standardele practice de competenţă sau calificările care sunt în legătură directă cu activitatea desfăşurată, în conformitate cu art. 104 alin. (1) lit. c) din Cod. Aceste documente sunt necesare doar în situaţia în care solicitantul are statut AEOS, iar cererea de autorizare se referă la regimuri vamale care nu sunt utilizate în mod regulat;
2. informaţii detaliate din care să rezulte dacă solicitantul dispune de un sistem logistic care identifică mărfurile ca fiind mărfuri autohtone sau străine şi indică, după caz, localizarea acestora. Aceste informaţii se furnizează doar în situaţia în care solicitantul are statut AEOS, iar în cererea de autorizare se solicită o exonerare de garanţie;
3. situaţia justificativă, întocmită după modelul prevăzut în anexa la prezenta Instrucțiune, necesară determinării cuantumului de referinţă al garanţiei globale în conformitate cu cerinţele şi condiţiile prevăzute la Subsecțiunea a 2-a, Secțiunii a 3-a din Capitolul III a Regulamentului, adaptată de solicitant la obiectul cererii şi la specificul activităţii sale;
4. declaraţia pe propria răspundere cu privire la orice eveniment semnificativ apărut în activitatea solicitantului care ar putea afecta statutul de AEO;
5. angajamentul garantului sau informaţiile referitoare la constituirea depozitului în numerar. Aceste documente pot fi depuse şi în cadrul schimbului de informaţii cu biroul vamal competent care are loc după acceptarea cererii de autorizare;
6. orice alte documente care justifică solicitările formulate în cererea de autorizare.

5) În pagina documente atașate la cererea de autorizare pentru utilizarea garanţiei globale formulată de un operator economic **care nu are statut AEO** se atașează următoarele documente:

a) certificatul de înregistrare fiscală a operatorului economic, în copie;

b) actul constitutiv al operatorului economic, cu modificările şi completările ulterioare, după caz, în copie;

c) cazierul judiciar al persoanei care reprezintă legal operatorul economic în raporturile juridice cu Serviciul Vamal;

d) cazierul judiciar al angajatului operatorului economic responsabil cu reprezentarea acestuia faţă de Serviciul Vamal;

e) documentele care dovedesc îndeplinirea criteriului privind standardele practice de competenţă sau calificările care sunt în legătură directă cu activitatea desfăşurată, în conformitate cu art. 104 alin. (1) lit. c) din Cod. Aceste documente se depun în situaţia în care cererea de autorizare se referă la regimuri vamale care nu sunt utilizate în mod regulat;

f) situaţia justificativă, întocmită după modelul prevăzut în anexa la prezenta Instrucțiune, necesară determinării cuantumului de referinţă al garanţiei globale în conformitate cu cerinţele şi condiţiile prevăzute la la Subsecțiunea a 2-a, Secțiunii a 3-a din Capitolul III a Regulamentului, adaptată de solicitant la obiectul cererii şi la specificul activităţii sale;

g) angajamentul garantului sau informaţiile referitoare la constituirea depozitului în numerar. Aceste documente pot fi depuse şi în cadrul schimbului de informaţii cu biroul vamal de competent care are loc după acceptarea cererii de autorizare;

h) orice alte documente care justifică solicitările formulate în cererea de autorizare.

**69**. La cererea de autorizare pentru utilizarea garanţiei globale cu cuantum redus sau cu exonerare de garanţie pentru datorii vamale potenţiale se ataşează suplimentar următorul document:

- un chestionar de autoevaluare în care solicitantul demonstrează că îndeplineşte fiecare din condiţiile prevăzute la art. 104 alin. (2) lit. a) din Cod, în cazul cererii de autorizare pentru utilizarea garanţiei globale cu cuantum redus la 50%; sau

- un chestionar de autoevaluare în care solicitantul demonstrează că îndeplineşte fiecare din condiţiile prevăzute la art. 104 alin. (2) lit. b) din Cod, în cazul cererii de autorizare pentru utilizarea garanţiei globale cu cuantum redus la 30%; sau

- un chestionar de autoevaluare în care solicitantul demonstrează că îndeplineşte fiecare din condiţiile prevăzute la art. 104 alin. (2) lit. c) din Cod, în cazul cererii de autorizare pentru utilizarea garanţiei globale cu exonerare de garanţie.

**70.** Modelul Chestionarului de autoevaluare este stabilit de Serviciul Vamal.

**71.** Cererea de autorizare pentru utilizarea garanţiei globale este acceptată de biroul vamal competent din cadrul aparatului central în conformitate cu prevederile art. 15 și art.16 din Cod.

**Secțiunea a 3-a**

**Procedura de emitere a autorizaţiei pentru utilizarea**

**garanţiei globale**

**72.** Dacă cererea de autorizare pentru utilizarea garanţiei globale este acceptată, biroul vamal competent verifică îndeplinirea condiţiilor de autorizare a solicitantului:

**1) Este stabilit pe teritoriul vamal -** verifică în aplicaţiile informatice accesibile din portalul Serviciului Fiscal de Stat referitoare la solicitant certificatul de atestare fiscală, eliberat de autoritatea fiscală competentă;

**2) Nu au avut o încălcare gravă sau repetată a legislației vamale și/sau fiscale, constatată conform procedurii legale, nici infracțiuni constatate în temeiul unei hotărâri definitive a instanței de judecată** - condiția va fi îndeplinită de către solicitant prin:

a) prezentarea cazierului fiscal, eliberat de autoritatea fiscală competentă;

b) prezentarea cazierului judiciar, eliberat de subdiziunea competentă a Ministerului Afacerilor Interne.

**3) Folosesc în mod regulat regimurile vamale în cauză sau utilizează spațiile de depozitare temporară, sau îndeplinesc condițiile prevăzute la art. 42 din Cod -**

 a) verifică, în cazul în care cererea de autorizare se referă la unul sau mai multe regimuri vamale şi cu excepţia cazului în care solicitantul are statut de AEOC, dacă este îndeplinită condiţia prevăzută la art. 104 alin. (1) lit. c) din Cod, privind utilizarea în mod regulat a regimurilor vamale în cauză, pe baza documentelor anexate cererii de autorizare şi a datelor din SIIV, după unul din următoarele criterii:

- este în posesia autorizaţiei pentru acest regim sau volumul estimat de operaţiuni avute în vedere la data cererii justifică autorizarea viitoare a acestui regim;

- folosirea regulată a regimului este proporţională cu scopul şi dimensiunea activităţii operatorului economic;

b) solicită avizul structurii cu atribuţii de verificare în domeniul AEO şi ia în considerare răspunsul formulat de această structură;

c) analizează dacă se justifică cuantumul de referinţă al garanţiei globale înscris în cererea de autorizare şi, după caz, fiecare parte a cuantumului de referinţă pentru datoriile vamale şi alte taxe care au apărut sau pot să apară, precum şi sumele care fac parte din acest cuantum pentru fiecare tip de operaţiune vamală;

d) respectarea criteriului privind standardele practice de competenţă sau calificările profesionale care sunt în legătură directă cu activitatea desfăşurată, potrivit condiţiilor prevăzute la art. 42 din Cod, în cazul în care biroul vamal competent a constatat că cererea de autorizare se referă la unul sau mai multe regimuri vamale care nu sunt utilizate în mod regulat.

 **73.** În cazul cererii de autorizare prin care se solicită o reducere sau exonerare de garanţie pentru datorii vamale potenţiale, verifică dacă solicitantul face dovada unor resurse financiare suficiente pentru îndeplinirea obligaţiilor sale pentru partea din cuantumul de referinţă care nu este acoperită de garanţie și îndeplinește celelalte condiţii de autorizare prevăzute la art. 104 alin. (2) din Cod.

**74.** La verificarea îndeplinirii condiţiilor menţionate la punctul 73 se aplică în mod corespunzător metodologia utilizată pentru acordarea statutului de AEO. Un operator economic care a făcut obiectul verificării îndeplinirii criteriilor de acordare a statutului de AEO şi monitorizării potrivit Normelor tehnice privind acordarea statutului de operator economic autorizat, conform procedurii stabilite de către Serviciului Vamal, cu privire la modul de verificare a criteriilor de autorizare a operatorilor economici autorizați, nu va fi supus aceloraşi verificări care au fost deja efectuate.

**75.** În cazul în care garanţia globală este constituită sub forma unui depozit în numerar la contul trezorerial de garanții, biroul vamal competent va verifica cuantumul garanţiei globale.

**76.** În cazul în care garanţia globală este constituită sub forma unui angajament al garantului, biroul vamal competent verifică dacă acesta este întocmit după modelul și cerințele prevăzute în anexa nr.16 la Regulament.

**77.** Angajamentul garantului se aprobă de biroul vamal competent dacă acoperă cuantumul maxim al garanţiei globale şi dacă este emis de o bancă sau de o societate de asigurări licențiată în Republica Moldova.

**78.** În situaţia în care toate condiţiile de autorizare sunt îndeplinite, biroul vamal competent emite autorizaţia de utilizare a garanţiei globale.

**79.** În situaţia în care biroul vamal competent constată că nu sunt îndeplinite toate condiţiile de autorizare sau că, deşi sunt îndeplinite, decizia care urmează a fi luată ar putea fi nefavorabilă solicitantului, acordă acestuia posibilitatea exercitării dreptului la replică, în condiţiile şi termenele prevăzute la art. 15 alin. (8) din Cod.

**80.** Decizia este luată de biroul vamal competent după analiza punctului de vedere exprimat de solicitant sau după expirarea termenului stabilit, în cazul în care solicitantul nu a furnizat punctul său de vedere în cadrul acestui termen

**Secțiunea a 4-a**

**Monitorizare și administrare**

**81.** În vederea punerii în aplicare a dispozițiilor articolului 98 alineatul (6) din Cod și a prevederilor din Subsecțiunea a 3-a, Secținea 3-a din Capitolul III din Regulament, biroul vamal competent asigură:

1) monitorizarea respectării condițiilor și criteriilor care trebuie îndeplinite de titularul autorizației pentru fiecare autorizație (denumită în continuare monitorizarea respectării condițiilor);

2) monitorizarea cuantumului de referință;

3) gestionarea autorizațiilor de utilizarea a garanției globale acceptate.

**82.** Activitățile de monitorizare planificate sunt incluse în planurile de control ale Serviciului Vamal asigurându-se, pe cât posibil, că activitățile de control de aceeași natură sau de natură similară să fie efectuate simultan.

**Subsecțiunea 1**

**Monitorizarea respectării condițiilor**

**83.** Biroul vamal competent monitorizează condiţiile şi criteriile care au stat la baza emiterii autorizaţiilor pentru utilizarea garanţiei globale în conformitate cu prevederile art. 23 alin. (5) din Cod.

**84.** Scopul monitorizării respectării condițiilor este de a se asigura că titularul de autorizație îndeplinește condițiile de fiabilitate stabilite pentru eliberarea autorizației pe durata acesteia.

**85.** Monitorizarea respectării condițiilor se realizează prin:

1) verificarea detaliată a respectării condițiilor;

2) aplicarea unor măsuri de monitorizare preventivă și operațională.

**86.** Verificarea detaliată a condițiilor se efectuează în conformitate cu următoarele dispoziții:

(a) se efectuează verificarea detaliată a tuturor autorizațiilor valabile eliberate de către Serviciul Vamal pentru utilizarea garanției globale, garanției globale cu un cuantum redus și cu o exonerare de garanție;

(b) prima verificare detaliată se efectuează în termen de cel mult 12 luni de la emiterea autorizației. Ulterior, controlul detaliat se efectuează cel puțin o dată la 3 ani;

(c) rezultatele verificării detaliate sunt documentate în scris (specificându-se condițiile verificate, metoda de verificare, rezultatele și concluziile).

**87.** Măsurile de control preventiv și operațional se aplică tuturor autorizațiilor valabile eliberate de Serviciul Vamal.

**88.** La aplicarea măsurilor de control preventiv, Serviciul Vamal, ținând seama de natura autorizației și pe baza datelor de care dispune, verifică respectarea condițiilor specifice care sunt cele mai importante cel puțin o dată pe an.

**89.** La aplicarea măsurilor de control operațional, Serviciul Vamal evaluează circumstanțele care au apărut și pot afecta realitatea și (sau) conținutul autorizației.

 **90.** În cazul în care, ca urmare a măsurilor de control preventiv sau operațional, se stabilește că titularul autorizației nu respectă una sau mai multe dintre condițiile stabilite pentru autorizație, acesta va fi notificat în scris.

**91.** Rezultatele monitorizării sunt puse în aplicare de către Serviciul Vamal în conformitate cu articolele 23-30 din Cod.

**92.** Dreptul de a utiliza garanția globală, garanția globală cu un cuantum redus sau exonerarea de garanție specificată în autorizare se pierde în următoarele cazuri:

1) atunci când autorizația este revocată sau anulată, de la data intrării în vigoare a deciziei vamale corespunzătoare;

2) atunci când autorizația este suspendată, de la data intrării în vigoare a deciziei vamale corespunzătoare până la sfârșitul perioadei de suspendare.

**93.** În cazul reevaluării sau modificării autorizației, dreptul de a utiliza garanția globală sau garanția globală cu un cuantum redus specificată în autorizație, se pierde de la data intrării în vigoare a deciziei emise de către Serviciului Vamal, cu excepția cazurilor în care garanția globală acceptată de către Serviciul Vamal corespunde condițiilor și conținutului autorizației reevaluate sau modificate.

**94.** Aceste decizii vamale sunt puse în aplicare de către Serviciul Vamal prin modificarea informațiilor relevante privind garanția în SIIV ”ASYCUDA World”.

**Subsecțiunea a 2-a**

**Monitorizarea cuantumului de referință**

**95.** Monitorizarea cuantumului de referinţă al garanţiei globale se efectuează pentru fiecare parte din acest cuantum şi pentru fiecare tip de regim vamal sau de operaţiune vamală în condiţiile prevăzute la Capitolul IV.

**96.** Verificarea se efectuează pe baza datelor din SIIV, a datelor obținute în cursul controlului prin audit post vămuire sau furnizate de titularul autorizației.

**97.** Scopul monitorizării cuantumului de referință este de a verifica dacă valoarea datoriei vamale potențiale sau existente pentru operațiunile vamale care fac obiectul autorizației nu a depășit cuantumul de referință specificat în autorizație.

**98.** În situaţia în care se constată că o parte a cuantumului de referinţă al garanţiei globale este epuizat, biroul vamal competent suspendă autorizaţia de utilizare a garanţiei globale şi notifică îndată titularul autorizaţiei.

**99.** Prima verificare se efectuează în termen de 12 luni de la eliberarea autorizației. Următoarele verificări se efectuează cel puțin o dată la 3 ani.

**100.** În scopul primei verificări, perioada de referință nu este mai mică de 3 luni calendaristice de la data intrării în vigoare a autorizației, iar în alte cazuri - o perioadă de cel puțin 12 luni calendaristice precedente.

**101.** În cazurile în care verificarea consecutivă a tuturor înregistrărilor privind operațiunile vamale relevante necesită un timp suplimentar, verificarea poate fi efectuată după cum urmează:

1) din datele perioadei de raportare se selectează cel puțin 3 perioade de control care corespund duratei medii a operațiunii vamale considerate de către Serviciul Vamal ca fiind cele mai semnificative;

2) conform datelor perioadei de control pentru operațiunile vamale inițiate și care sunt neconforme se calculează valoarea datoriilor vamale susceptibile de a apărea sau care a apărut;

3) În cazul în care valoarea datoriei vamale stabilită pentru fiecare perioadă de control nu depășește cuantumul de referință specificată în autorizație, această valoare este considerată suficientă și controlul este încheiat;

4) în cazul în care valoarea datoriei vamale stabilită pentru cel puțin o perioadă de control depășește cuantumul de referință, Serviciul Vamal inițiază o reevaluare a autorizației.

**102.** Rezultatele controlului se perfectează în scris, deciziile necesare se iau și se pun în aplicare în conformitate cu punctele 110-113 din Regulamentul.

**Subsecțiunea a 3-a**

**Gestionarea autorizațiilor de utilizarea a garanției globale**

**103.** Biroul vamal competent modifică, suspendă, revocă sau anulează autorizaţia pentru utilizarea garanţiei globale în condiţiile prevăzute la art. 23-29 din Cod.

**104.** Etapele procedurii de autorizare se aplică în mod corespunzător fiecărei situaţii în care este necesară o modificare a autorizaţiei.

**105.** În situaţia în care biroul vamal compentent intenţionează să ia decizia suspendării, anulării, revocării sau modificării autorizaţiei, acordă titularului acesteia posibilitatea exercitării dreptului la replică, în condiţiile şi termenele prevăzute la art. 15 alin. (8) din Cod, cu excepţia cazului în care autorizaţia se modifică sau se revocă la solicitarea titularului acesteia.

**106.** Decizia este luată de biroul vamal competent după analiza punctului de vedere exprimat de solicitant sau după expirarea termenului stabilit, în cazul în care solicitantul nu a furnizat punctul său de vedere în cadrul acestui termen.

**107.** O autorizaţie de utilizare a garanţiei globale care este suspendată, revocată sau anulată de biroul vamal competent nu mai poate fi invocată în procesul de derulare a formalităţilor vamale pentru niciun tip de operaţiune sau regim vamal. În situaţia în care titularul autorizaţiei de utilizare a garanţiei globale are statut AEO, biroul vamal competent informează structura cu atribuţii de verificare în domeniul AEO competentă, în vederea completării dosarului de audit al operatorului economic.

**Situația justificativă necesară determinării cuantumului de referință al garanției globale**

**Partea I. A Cuantumul de referință al garanției globale propus,**

 **care acoperă drepturile de import care au apărut**

**(datorie vamală existentă)**

|  |  |  |  |
| --- | --- | --- | --- |
| Număr și tip de operațiuni | Valoarea mărfurilor | Cuantumul drepturilor de import | Cuantumul dereferință al garanției globale |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  | **Total 1.A** |

**Partea I.B. Estimarea cuantumului de referință al garanției globale,**

**care acoperă drepturile de import care au apărut**

**(datorie vamală potențială)1**

|  |  |  |  |  |
| --- | --- | --- | --- | --- |
| Detalii privind operațiunile | Valoarea mărfurilor3 | Nivelul cel mai ridicat aldrepturilor de import | Cuantumul estimat aldrepturilor de import | Cuantumulde referințăestimat algaranțieiglobale |
| Număr și tip de operațiuni | Perioada2 | Taxa vamală4  | Acciza | TVA | Taxa vamală |  Acciza | TVA |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |   |  |  |
|  |  |  |  |  |  |  |  |  | **Total 1.B.** |

|  |
| --- |
| **Cuantumul de referință total propus: (1.A.+1.B)** |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1)se utilizează datele de care dispune solicitantul și care rezultă, din documentația comercială și evidențele contabile. Situația poate fi adoptată corespunzător acestor date

2) se înscrie, în luni de zile, perioada medie cuprinse între plasarea mărfurilor sub regimul vamal relevant sau depozitare temporară și momentul în care este încheiat regimul vamal sau momentul în care se încheie supravegherea mărfurilor sub regim de destinație finală sau depozitare temporară

3) se înscrie valoarea maximă a mărfurilor care pot fi plasate sub regim sau în depozitare temporară la un moment dat

4):

-se înscrie nivelul cel mai ridicat al taxei vamale la import, determinat pe baza informațiilor și documentației deținute de solicitant la data estimării, fără să se ia în considerare o posibilă reducere sau exonerare care ar putea fi acordată, de exemplu, în cadrul unui contingent tarifar sau în baza unei dovezi de origine preferențial

- se completează dacă mărfurile în cauză se supun altor măsuri tarifare prevăzute la import, se ia în considerare taxă antiduping sau compensatorie potențială.

**Partea II. Situația privind garanția pentru drepturilor de import care pot să apară pentru mărfurile plasate sub regimurile vamale sau în depozitare temporară în cele 12 luni precedente cererii5**

**Tip de operațiune:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (regim vamal sau depozitare temporară)

|  |  |  |  |  |  |
| --- | --- | --- | --- | --- | --- |
| Lunacalendaristică | Biroul vamal | Număr șitip deoperațiuni | Valoarea mărfurilor | Cuantumul garanțieipentru fiecare tip de taxă6 | Cuantumul garanției |
| Taxa vamală | Acciz | TVA |  |
| Luna 1 |  |  |  |  |  |  |  |
| Luna a 2a |  |  |  |  |  |  |  |
| Luna a 3a |  |  |  |  |  |  |  |
| Luna a 4a |  |  |  |  |  |  |  |
| Luna a 5a |  |  |  |  |  |  |  |
| Luna a 6a |  |  |  |  |  |  |  |
| Luna a 7a |  |  |  |  |  |  |  |
| Luna a 8a |  |  |  |  |  |  |  |
| Luna a 9a |  |  |  |  |  |  |  |
| Luna a 10a |  |  |  |  |  |  |  |
| Luna a 11a |  |  |  |  |  |  |  |
| Luna a 12a |  |  |  |  |  |  |  |
| Total |  |  |  |  |  |  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5) se întocmește o fișă pentru fiecare tip de regim vamal, respectiv depozitare temporară, pentru care se solicită autorizarea

6) se înscrie cel mai ridicat cuantum al drepturilor vamale la import, care s-ar fi datorat fără să se ia în considerare reducerea sau exonerarea acordată, de exemplu, în cadrul unui contingent tarifar sau în baza unei dovezi de origine preferențială ori o eventuală scutire de la garantare acordată anterior